Foto van ‘dankbare’ hond op ‘bevrydingsrit’ roer harteGregory en sy redder, Joe Kirk. (Foto: Schenley Kirk/Facebook) ŉ Foto van ŉ baie dankbare beagle-hond, Gregory, wat geskeduleer was om weggemaak te word by die Franklin County-hondeskuiling in Ohio in die VSA, roer harte wêreldwyd nadat hy op die nippertjie gered en na ŉ veilige hawe geneem is. Volgens CBS News werk Gregory se redder, Joe Kirk, by die HOUND Rescue and Sanctuary-skuiling in Ohio, ŉ spesiale plek vir honde wat huise benodig. Wanneer die honde van skuilings soos Franklin County gered word, gaan hulle op “bevrydingsritte” na plekke soos die HOUND-skuiling. Hier word honde toegelaat om te leef sonder die bedreiging van genadedood totdat hulle aangeneem word. Die foto wys hoe Gregory aanhoudend vir Kirk druk en sy kop liefderik op sy skouer laat rus tydens sy rit na die HOUND-skuiling. “Die beste bevrydingsritfoto ooit!” het Kirk se vrou, Schenley Kirk, op Facebook by die foto geskryf. “Gregory is een dankbare beagle! Hy weet hy is veilig!” Die foto is reeds meer as 9 000 keer gedeel en byna 10 000 mense het daarop reageer. Volgens Schenley se plasing het Gregory ŉ hartwurm, maar sal beskikbaar wees vir aanneming sodra die veearts die groen lig gee. “Hy weet hy is in goeie hande!” het sy geskryf. “Ons sal hom gesond maak en al die liefde wat hy verdien en ŉ goeie toekoms gee. Wat ŉ fantastiese foto van Gregory en my man op pad huis toe van die skuiling af. Dit maak alles die moeite werd. Dit is hoekom ons diere red!”